ક્રાઇમ બ્રાન્ચ પર હુમલો કરવાના કેસમાં ઝડપાયેલા આરોપી પ્રતાપસિંગ કેશરીસિંગ રાજપૂત(સિસોદીયા)ને મોડી સાંજે મેટ્રો કોર્ટમાં રજૂ કરવામાં આવ્યો હતો. એડિશનલ ચીફ મેટ્રોપોલિટન મેજિસ્ટ્રેટ એચ.એસ. લાંઘાએ આરોપીને સાત દિવસના રિમાન્ડ પર સોંપવાનો આદેશ કર્યો છે. આરોપીની રિમાન્ડ અરજી અંગે દલીલ કરતા સરકારી વકીલ વનરાજસિંહ જેબલીયાએ કોર્ટને જણાવ્યું હતું કે, ઝડપાયેલા તથા ભાગી છુટેલા આરોપી કયા ઇરાદે અહીં આવ્યા હતા?, આરોપી પાસેથી દેશી તમંચો અને 8 કારતૂસ મળી આવ્યા છે તે ક્યાંથી લાવ્યો હતો?, વોન્ટેડ આરોપીઓ ક્યાં છે તેમના નામ સરનામા મેળવવાના છે, આરોપીઓ રાજસ્થાનના છે તેથી ઝડપાયેલા આરોપીને સાથે રાખી તપાસ માટે રાજસ્થાન જવું પડે તેમ છે, આ ગુનામાં વપરાયેલા ગાડી કોની છે સહિતના મુદ્દે તપાસ કરવા માટે દસ દિવસના રિમાન્ડની જરૂર છે.